A noble home et saige à mon seignour Estienne de Mont Saint-Jahan, seignour de Saumaise, Agnès, fame mon seignour Guillaume lou Borgoin, chevalier, salut, et li apparoillié à sa bone volunté, ge vos pri, sire, et requier tant com ge puis, que vos receveiz mon seignour Girart de Saaleu, chevaliers, en homenaige de ce que gie tien de vos refiez, car saicheiz, sire, gie et li diz Guillaumes messires en avons acordé que il lou teigne de vos, tout ansi cum ge lan tenoye, et gie li devant diz Guillaumes vos pri ansimant, sire, que vos ceste chose vuilloiz et otroeez audit Girart, et saichez bien que de ce ge ha doné especial commandemant a la dite Agnès, et porceque nos n’avons propre seaul, nos avons prié et requis à honorable homes mon seignour Guion de Vuitoel et mon seignour Herbert de Moyes, chanoines d’Ostun, que il meitent lor seaul en ces presentes lettres. Et nos por li diz Guiz et Herbert, à la prière et à la requeste desdiz Agnes et Guillaume, avons mis nos seaus en ces presentes lettres, en tesmoignaige de verités. Ce est doné lou juesdi devant feste Saint Bertholomier an de grace. M. CC. LXXIIII.